Szám: 1-12/2020. 14. sz. napirendi pont

**Indokolás**

**Zalaszentgrót Város Önkormányzata Polgármesterének**

**2020. november 26-ra tervezett döntéséhez**

**Tárgy:** Beszámoló közterületek használatának tapasztalatairól

**Tisztelt Képviselő-testület!**

Zalaszentgrót Város Önkormányzatának 8/2014. (III. 28.) önkormányzati rendelete (a továbbiakban: rendelet) tartalmazza a közterületek használatának szabályait. A közterületek rendeltetéstől eltérő célú használatának engedélyezése szerződés megkötésével történik, melyre kizárólag formanyomtatványon benyújtott, hiánytalan kérelem alapján kerülhet sor. A rendelet 2. mellékleteként került kialakításra a kötelezően alkalmazandó kérelem formanyomtatvány, mely jellemzően az alábbiakat tartalmazza a személyes, illetve szervezeti adatokon kívül:

* A közterület-használat időtartamát (kezdő és befejező időpontja);
* A közterület-használat módját, a kihelyezésre kerülő tárgyak pontos leírását;
* A közterület-használat helyének pontos meghatározását (egyértelmű leírással, illetve helyszínrajz csatolása esetén az arra való utalással);
* A használni kívánt közterület nagyságát (m2-ben), mozgóárusítás, illetve mozgóbolti árusítás esetén az útvonalterv leírását.

A 2014-ben elfogadott rendelet világosan rendelkezik a közterület-használat ellenőrzéséről és a jogtalan vagy szabálytalan használat jogkövetkezményeiről. E rendelkezésnek megfelelően a jogtalanul vagy szabálytalan módon közterületet használók minden esetben felszólítást kapnak, amennyiben nem reagál rá a címzett, úgy megismételjük a felszólítást, ezt követően pedig büntetés kiszabására számíthat. Szerencsére városunkban jellemzően a felszólítást követően a probléma megoldódik.

Ösztönzőleg hatott az elmaradással rendelkezőkre azon szabályozás, mely szerint a tartozás maradéktalan kiegyenlítéséig velük közterület-használati szerződés nem köthető. A közterület-használat céljai az elmúlt esztendők tapasztalatai alapján jellemzően az alábbiak:

* Hirdető berendezés, hirdetmény elhelyezése (megállító táblák);
* Mozgóbolti árusítás;
* Alkalmi, ünnepeket megelőző, valamint rendezvényekhez kapcsolódó árusítás;
* Vendéglátó ipari előkert, kerthelyiség, illetve terasz kialakítása;
* Árubemutatás;
* Ritkábban családi eseményhez kapcsolódó közterület-használat.

2020. november 20. napjáig 23 db közterült használati szerződést kötöttünk. A szerződések a szerződött időtartamot tekintve vegyes megoszlást mutatnak. A díjbefizetések a kiállított számla alapján rendre egy összegben történnek.

A 2016. évre vonatkozóan bruttó 1.492.176,- Ft közterület-használati díj került befizetésre az önkormányzat részére.

A 2017. évre vonatkozóan bruttó 1.465.165,- Ft, közterület-használati díj került befizetésre.

A 2018.évre megkötött szerződésekből bruttó 1.566.789,- Ft díjbevétel származott.

A 2019. évre megkötött szerződésekből bruttó 982.275,- Ft díj folyt be önkormányzatunkhoz.

A 2020. évben pedig köszönhetően a koronavírus okozta járványhelyzetnek, jócskán alább maradtak a bevételek, a megkötött szerződések alapján az előirányzott díjbevétel 511.104,- Ft. Az év végi karácsonyi időszakhoz kapcsolódó közterület-használat esetlegesen némileg változtathat ezen az összegen, de nagymértékű változásra nem számíthatunk.

A hatályos rendelet megalkotásától eltelt évek tapasztalatai alapján tehát a közterület-használatból éves szinten befolyó összeg bruttó **1.500.000,- Ft** környékén stagnált, majd 2019. évben csökkenés volt megfigyelhető, 2020. évben pedig - egyértelmű összefüggésben az életünket, mindennapjainkat befolyásoló járványhelyzettel és a hozzá kapcsolódó központi korlátozó intézkedésekkel - jelentős mértékű csökkenés tapasztalható.

Tekintettel a használati-szerződést kötők számának állandóságára, illetve az árbevétel alakulására, a közterület-használati díjtételek változatlanul hagyását javaslom 2021. évre vonatkozóan is, az alábbi táblázatban foglaltak szerint:

|  |  |  |
| --- | --- | --- |
|  | **Közterület-használat célja** | **Használati díj** |
| 1. | Hirdető berendezés, hirdetmény elhelyezése | **1.314,-** Ft/m2/hó |
| 2. | Üzlet homlokzatával érintkező közterületen történő árubemutatás, önálló árubemutató vitrin, állvány elhelyezése | **1.314,-** Ft/m2/hó |
| 3. | Tüzelőanyag, bútor, lakásfelszerelési cikk közterületi tárolása | **40,-** Ft/m2/nap |
| 4. | Építőanyag, törmelék, konténer közterületi tárolása | **40,-** Ft/m2/nap |
| 5. | Építési, felújítási munkálatokkal kapcsolatos állvány közterületi felállítása, építési munkaterület lehatárolása | **40,-** Ft/m2/nap |
| 6. | Mozgóbolti árusítás | **700,-** Ft/hét |
| 7. | Mozgóárusítás | **500,-** Ft/alkalom |
| 8. | Alkalmi, ünnepeket megelőző, valamint rendezvényekhez kapcsolódó árusítás | **520,-** Ft/m2/nap |
| 9. | Vándorcirkuszi tevékenység folytatása | **150,-** Ft/m2/nap |
| 10. | Úttesten kívüli, 48 órát meghaladó folyamatos gépjárműtárolás | **630,-** Ft/m2/hó |
| 11. | Közúti közlekedésre alkalmatlan jármű 30 napot meghaladó tárolása | **1.200,-** Ft/m2/nap |
| 12. | Vendéglátóipari előkert, kerthelyiség, illetve terasz kialakítása | **790,-** Ft/m2/hó |
| 13. | Alkalmi jellegű vendéglátás | **77,-** Ft/m2/nap |
| 14. | Fülke, bódé, pavilon elhelyezése | **1.314,-** Ft/m2/hó |
| 15. | Családi eseményhez kapcsolódó közterület-használat | **20,-** Ft/m2/nap |

**A díjak az ÁFÁ-t nem tartalmazzák.**

Az elmúlt évek tapasztalataiból arra lehet következtetni, hogy a közterület-használat rendje, a megalkotott rendelkezéseknek köszönhetően biztosított. Korábbi években a csekély számban felmerülő problémákra rendre találtunk megoldást, szükség szerint változtattunk a rendeleti szabályozáson, minek köszönhetően az olykor-olykor felerősödő társadalmi elégedetlenség és ellentétek kérdéskörét is sikerült tisztáznunk.

Napjainkban újabb probléma látszik felütni a fejét, mégpedig a járműveikkel rendszeresen szabálytalanul, akár a közterületet megrongálva parkolók, vagy közterületet igénybe vevők okozta problémák. E témát, s a hozzá kapcsolódó konkrét helyzeteket vizsgálni szükséges. Mind Önkormányzatunk számára, mind a lakosság jelentős részének elfogadhatatlan, hogy egy-egy renitens a szabályokat figyelmen kívül hagyva végzi tevékenységét, s ezzel gyakorta kárt is okoz. A probléma gyors és hathatós megoldásaként javaslom a T. Képviselő-testület részére társadalmi párbeszéd kezdeményezését az ilyesfajta helyzetek feltérképezésére, s lehetőség szerint békés feloldására. Továbbá, ha e kezdeményezés nem jár sikerrel, egy szigorúbb és részletesebb szabályozási rendszer kidolgozásához fogom támogatásukat kérni.

**Határozati javaslat:**

Zalaszentgrót Város Önkormányzata Képviselő-testületének feladat- és hatáskörében eljárva a polgármester – a Kormány 478/2020. (XI. 3.) Korm. rendeletének 1. §-a alapján kihirdetett veszélyhelyzetre tekintettel, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott felhatalmazás alapján, Zalaszentgrót Város Önkormányzatának Képviselő-testülete tagjainak írásbeli véleményére figyelemmel – a közterületek használatának tapasztalatairól szóló beszámolót elfogadja, és egyetért azzal, hogy a 2020. évben érvényes közterület-használati díjak kerüljenek a 2021. évben is alkalmazásra.

A polgármester javasolja továbbá, hogy az aktuális közterület-használattal kapcsolatos problémák feltárása és reális megoldási javaslatok kialakítása érdekében társadalmi egyeztetés kerüljön kezdeményezésre.

Határidő: folyamatos

Felelős: Baracskai József polgármester

**Zalaszentgrót**, 2020. november 23.

**Baracskai József**

polgármester

A határozati javaslat a törvényességi előírásoknak megfelel.

**Dr. Simon Beáta**

jegyző