Szám: 1-12/2020. 3. sz. napirendi pont

**Indokolás**

**Zalaszentgrót Város Önkormányzata Polgármesterének**

**2020. november 26-ra tervezett döntéséhez**

**Tárgy:** Az építményadóról szóló 8/1997. (XI. 1.) számú rendelet módosítása

**Tisztelt Képviselő-testület!**

Településünkön az építményadót Zalaszentgrót Város Önkormányzatának 8/1997. (XI. 1.) számú rendelete (a továbbiakban: rendelet) szabályozza.

Az egyes pénzügyi és gazdasági tárgyú törvények módosításáról szóló 2016. évi CLXXXII. törvény 2018. január 01. napján hatályba lépett rendelkezései alapján a helyi adókról szóló 1990. évi C. törvény (a továbbiakban: Htv.) is módosult. A módosítás egyik legérdemibb eleme az volt, hogy az építményadó hatálya az épület és épületrész mellett 2018. január 01. napjától kiterjedt a településkép védelméről szóló 2016. évi LXXIV. törvény szerinti reklámhordozókra is, ezáltal ezen adótárgyak az önkormányzatok részéről adóztathatóvá váltak. Az adó alapja a reklámhordozó reklámközzétételre használható, m2-ben - két tizedesjegy pontossággal - számított felülete volt. Az adó éves mértéke 0,- Ft/m2 és 12.000,- Ft/m2 között kerülhetett megállapításra. A vonatkozó szabályozás alapján látható volt, hogy ezen új adókötelezettség hatálya alá főként a hirdetőoszlop, a citylight, valamint az óriásplakát reklámhordozók tartoznak. Az ilyen eszközök Zalaszentgróton való tömeges jelenléte nem jellemző, így a rendeletet módosító 24/2017. (XII. 15.) önkormányzati rendelettel a reklámhordozókra vonatkozó adókötelezettség mértéke 0,- Ft/m2 összegben került meghatározásra a Képviselő-testület részéről.

Tekintettel azonban arra, hogy a reklámhordozók utáni építményadót a Magyarország 2021. évi központi költségvetésének megalapozásáról szóló 2020. évi LXXVI. törvény 4. §-a megszüntette, szükségessé vált a rendelet vonatkozó rendelkezéseinek hatályon kívül helyezése is.

**Előzetes hatásvizsgálat a rendelethez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a Tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy az érintett rendelet tervezett módosítása igazodik a központi jogszabályhoz. Az adminisztratív terhek a rendelet módosítását követően némiképp csökkennek. A rendelet módosítása környezeti és egészségi hatással nem jár.

A rendeletalkotás szükségessége, a jogalkotás elmaradásának várható következményei:

A rendeletmódosítás szükségességét a Magyarország 2021. évi központi költségvetésének megalapozásáról szóló 2020. évi LXXVI. törvény 4. §-a indokolja, mely a reklámhordozók utáni építményadót megszüntette. Az érintett rendelkezések hatályon kívül helyezésének elmaradásával a helyi rendeleti szabályozás és a központi jogszabály közti összhang hiánya okán törvénysértő állapot keletkezne.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési és pénzügyi intézkedések, a végrehajtáshoz szükséges feltételek személyi, szervezeti, tárgyi feltételek adottak. A pénzügyi feltételek rendelkezésre állnak. Összességében megállapítható, hogy a rendelet megalkotása nem keletkeztet lényegi többletfeltételeket a korábbiakhoz képest.

A rendeletmódosításnak jelentős társadalmi, gazdasági vagy költségvetési hatása, környezeti és egészségi következménye, adminisztratív terheket befolyásoló hatása nem mutatható ki, ezért indokolását a Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 21. § (2) bekezdése alapján nem szükséges közzétenni.

A fentiek alapján intézkedni kívánok Zalaszentgrót Város Önkormányzatának az építményadóról szóló 8/1997. (XI. 1.) számú rendelete módosításáról.

**Zalaszentgrót**, 2020. november 23.

**Baracskai József**

polgármester

Az indokolás a törvényességi előírásoknak megfelel.

**Dr. Simon Beáta**

jegyző

**INDOKOLÁS**

**Zalaszentgrót Város Önkormányzata Képviselő-testületének**

**az építményadóról szóló 8/1997. (XI. 1.) számú rendelet módosításáról szóló**

**…/2020. (XI. …) rendeletéhez**

**Általános indokolás**

Zalaszentgróton az építményadót Zalaszentgrót Város Önkormányzatának 8/1997. (XI. 1.) számú rendelete szabályozza. Az egyes pénzügyi és gazdasági tárgyú törvények módosításáról szóló 2016. évi CLXXXII. törvény 2018. január 01. napján hatályba lépett rendelkezései alapján a helyi adókról szóló 1990. évi C. törvény (a továbbiakban: Htv.) is módosult. Erre tekintettel Zalaszentgrót Város Önkormányzatának Képviselő-testülete a 24/2017. (XII. 15.) önkormányzati rendelettel kiegészítette az építményadóról szóló helyi rendeletét. Tekintettel azonban arra, hogy a reklámhordozók utáni építményadót a Magyarország 2021. évi központi költségvetésének megalapozásáról szóló 2020. évi LXXVI. törvény 4. §-a megszüntette, szükségessé vált a rendelet vonatkozó rendelkezéseinek hatályon kívül helyezése is.

**Részletes indokolás**

**1. §-hoz**

A központi jogszabályváltozás miatt szükségessé vált hatályon kívül helyezéseket tartalmazza.

**2. §-hoz**

A rendelet hatályba lépését szabályozza.

1. számú melléklet

**Zalaszentgrót Város Önkormányzata Képviselő-testületének**

**.../2020. (XI. …) önkormányzati rendelete**

**az építményadóról szóló 8/1997. (XI. 1.) számú rendelet**

**módosításáról**

Zalaszentgrót Város Önkormányzata Képviselő-testületének feladat- és hatáskörében eljárva a polgármester a helyi adókról szóló 1990. évi C. törvény 1. § (1) bekezdésében foglalt felhatalmazás alapján, a Magyarország Alaptörvénye 32. cikk (1) bekezdésének h) pontjában, valamint a Magyarország helyi önkormányzatairól szóló 2011. évi CLXXXIX. törvény 42. § 1. pontjában meghatározott feladatkörében eljárva - a Kormány 478/2020. (XI. 3.) Korm. rendeletének 1. §-a alapján kihirdetett veszélyhelyzetre tekintettel, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott felhatalmazás alapján, Zalaszentgrót Város Önkormányzatának Képviselő-testülete tagjainak írásbeli véleményére figyelemmel - az építményadóról szóló 8/1997. (XI. 1.) számú rendelet módosításáról a következőket rendeli el:

**1. §**

(1) Hatályát veszti Zalaszentgrót Város Önkormányzatának az építményadóról szóló 8/1997. (XI. 1.) számú rendelete (a továbbiakban: Rendelet) 6. § (2) bekezdése.

(2) Hatályát veszti a Rendelet 7. § c) pontja.

**2. §**

E rendelet a kihirdetését követő napon lép hatályba, és a hatálybalépését követő napon hatályát veszti.

**Baracskai József** **Dr. Simon Beáta**

polgármester jegyző

A rendelet 2020. november ... napján kihirdetésre került.

**Dr. Simon Beáta**

jegyző